Zelenski wend hom tot skarefinansieringDie Oekraïense president, Wolodimir Zelenski. (Foto: AFP via Oekraïense presidensie) Die Oekraïense president, Wolodimir Zelenski, het Donderdag ŉ wêreldwye skarefinansieringsplatform, United24, bekendgestel in die hoop dat dié geld hulle sal help om die oorlog teen Rusland te wen en eindelik die land se infrastruktuur te herbou. “Met een klik kan jy geld skenk om ons te help om burgerlikes te red en Oekraïne te herbou,” het hy gesê. “Elke skenking maak saak vir oorwinning.” Nege weke ná Rusland se inval in Oekraïne het talle stede onder grootskaalse verwoesting deurgeloop, en miljoene is landuit in ŉ poging om van die anargie te ontsnap. Zelenski het egter mense wêreldwyd aangespoor om Moskou te help verslaan en die voortslepende konflik tot ŉ einde te bring. “Slegs sáám het ons die potensiaal om die oorlog stop te sit en te herbou wat vernietig is,” sê hy. Zelenski het bygevoeg dat Oekraïners vir altyd mense se bydraes sal onthou. “Alle skenking sal na die nasionale bank van Oekraïne oorgeplaas en aan die betrokke departemente toegeken word.” Die Oekraïense regering sal glo elke dag ŉ bywerking gee oor hoe hierdie geld bestee word. Dit is nie die eerste keer dat die Oekraïense regering só ŉ insamelingspoging van stapel stuur nie. In Maart het die regering die Aid for Ukraine-webwerf bekendgestel wat in vennootskap met kripto-firmas alle skenkings na Oekraïne se sentrale bank gestuur het. Deur skenkers die kans te bied om met 10 kripto-geldeenhede te skenk, waaronder Bitcoin, was die veldtog ŉ onmiddellike treffer en op 19 Maart is meer as $60 miljoen reeds geskenk. $10 miljoen hiervan is binne ŉ paar dae van die bekendstelling geskenk. Kiëf het reeds militêre bystand van talle lande ontvang om sy relatiewe klein weermag aan te vul. Tog is sy magte steeds kleiner as Rusland sŉ. Zelenski het sedert die aanvang van die inval verskeie lande se parlemente byna op ŉ daaglikse grondslag toegespreek in die hoop dat verdere bystand aan Oekraïne verleen sal word.